
Сдружение "Младежки демократичен алианс", изразявайки острото си несъгласие със зачестилите прояви на насилие и вандализъм в района на Борисова градина, започва инициатива за събиране на подписи за засилване на охраната и поставяне на осветителни тела и видеонаблюдение в парка.
Подписката ще бъде придружена от декларация, адресирана до кмета на Столична община - г-жа Йорданка Фандъкова, в която се заявява, че налагането на ненавист и нетърпимост към различния и настройването на хората едни срещу други са крайно опасни и неприемливи действия, които категорично трябва да  бъдат осъдени. Ксенофобията и псевдонационализмът могат да нанесат сериозен удар с дългосрочни последици върху европейския облик и репутацията на страната, те разрушават обществото отвътре, се казва още в официалната позиция.
Събирането на подписи ще се проведе в периода от 5 до 15 август на площад Орлов мост, при метростанция "Стадион Васил Левски", при хотел Плиска, както и на Софийския университет, а гражданите ще могат да се присъединят към искането на сдружението и да подкрепят декларацията.

